Profesionālās izglītības kompetences centrs

Kuldīgas Tehnoloģiju un tūrisma tehnikums

Arodizglītība: Gaļas produktu izgatavotājs

Mācību modulis: Sociālās un pilsoniskās prasmes (1.līmenis)

Skolotāja: Inga Berņa-Staša

Tēma: Indivīds valstī un sabiedrībā.

***1. Indivīds valstī un sabiedrībā.***

**1.1.Sabiedrības tiesiskās varas organizācija un tās pamatmērķis.**

Latvija kā demokrātiska, tiesiska, sociāli atbildīga un nacionāla valsts balstās uz cilvēka cieņu un brīvību, atzīst un aizsargā cilvēka pamattiesības un ciena mazākumtautības. Latvijas tauta aizsargā savu suverenitāti, Latvijas valsts neatkarību, teritoriju, tās vienotību un demokrātisko valsts iekārtu.  
***Varas jēdziens***; varas izpausmes Domājot par jēdzienu „vara”, vairums no mums uzskata, ka tā ir tikai politikas sastāvdaļa- politiskā vara. Katrs mums savas dzīves gaitā sastapies ar varas visdažādākajām izpausmēm, nereti pat neapzinoties, ka mūsu domāšanu, uzskatus vai darbību ietekmējis kāds cilvēks vai cilvēku grupa vai arī mēs esam kādu tādā pašā veidā ietekmējuši. Cilvēki var būt gan varas veidotāji, gan tās upuri un šīs attiecības nereti ir konfrontējošas, dinamiskas un mainīgas.  
***Varas jēdziena*** izpratni ietekmē un maina katra laikmeta vēsturiskie notikumi, bet nosacīti nemainīgs varas modelis funkcionē ikvienā kultūras periodā. ***Sekojot franču*** ***filozofa Mišela Fuko*** domai, ka tas ir īpašs indivīdu attiecību veids, var secināt, ka ***„vara ir indivīda vai grupas iespēja ar piespiešanu vai bez tās ietekmēt citu cilvēku idejas vai rīcību.”***   
Klasiskais varas izpratnes modelis: **VARA: VALD Ī T ≤ ≥ PAK Ļ AUTIES**  
***„Vara ir visesoša***, tā caurauž visas dzīves jomas. Vara ir visesoša, taču tās avots ir visur vai nekur. Vara izpaužas ne tikai valsts un tās institūtu funkcionēšanā, bet arī modē, seksuālajās attiecībās, svinībās, dievkalpojumos, sarunā u.tml. vara pastāv visniecīgākajā komunikatīvās sistēmas sastāvdaļā.” ( Šuvajevs I. Varas ikdienišķums. Prelūdijas. Intelekts. 1998).  
***Varas*** attiecības nemitīgi ietekmē cilvēku, cauraužot visdažādākās sociālās realitātes sfēras un izpaužoties dažādos veidos, jomās un sociālās grupās kā :   
- politiskā ( karalis un galms, ministru prezidents un ministru kabinets, kapteinis un kuģa komanda)   
- ekonomiskā ( ražošanas līdzekļu īpašnieki vēlas kontrolēt un ietekmēt politiku)   
- tiesiskā (likuma vara),   
- sociālpsiholoģiskā ( sabiedrības pārliecība) ,   
- izglītības( skolnieks un skolotājs),  
 - ģimenes( vecāki un bērni),   
- sabiedrisko mediju ( informācija kā instruments) vara.  
 ***Kas nodrošina varu?***   
- Iesaistīšanās kultūras procesos ( amats, piederība sociālai grupai, izglītības ieguve, nauda, slava) formē ceļu uz varu;   
- kultūras tradīciju īstenošana kā varas realizēšana indivīda un sabiedrības pārvaldības mehānisma izveidē- dažādu institūciju ( parlamenti, tiesas, ministru kabineti u.tml.) veidošana.

**1.2. Politiskā kultūra un politiskā atbildība.**

Jēdziens ***“politiskā kultūra”*** tiek pētīts jau kopš 20.gadsimta 50.gadiem. Pētnieki joprojām nav vienojušies par vienotu šī jēdziena definīciju galvenokārt tādēļ, ka tas ir ļoti plašs. Vispirms būtu skaidri jādefinē, kas tad īsti ir kultūra.  
Kultūra ir sociāli nodoto uzvedības paraugu, prasmju, ticējumu, institūtu un citu noteiktai sabiedrībai raksturīgu cilvēka darbības un domāšanas produktu kopums.   
***Bet kas ir domāts ar terminu “politiskā kultūra”?***   
Ir pieņemts pētnieku vidū, ka politiskā kultūra ir:  
1. sabiedrībā nostiprinājušos politisko uzskatu, pārliecību, tradīciju, tikumisko normu kopums;  
2. atsevišķu cilvēku grupu, politisko institūtu politiskās uzvedība skulptūra;  
3. politisko institūciju darbības kultūra.  
Politiskā kultūra ir politisko uzskatu, zināšanu, pārliecību, principu kopums, kas izpaužas cilvēku politiskās darbības veidos un rezultātos.   
Politisko kultūru savā ziņā var uzskatīt par procesu, kurā tiek uzkrātas politiskās zināšanas, šo zināšanu pārvēršanās pārliecībā konkrētā politiskajā darbībā. Politiskā kultūra dod vadošus principus, lai varētu veidot savu politisko rīcību, un nosaka politiskās uzvedības normas, politiskās “spēles noteikumus” un politiskās darbības robežas.  
Vārdu sakot, varam secināt, ka politiskā kultūra ir pats pamats politiskās darbības īstenošanai. Katram politiķim valstī ir jāzina politiskā skulptūras normas un pēc iespējas vairāk jācenšas tās īstenot, lai valstī varētu darboties politiskās uzvedības normas, ka saregulētu visus politiķus, “spēles noteikumi”, kas regulētu visu politiku valstī, kā arī politiskās darbības robežas, lai politikas īstenotāji zinātu, cik tālu ir iespējama politiska darbība valstī.

Jēdzienu ***«atbildība»*** ikdienā mēs lietojam bieži un daudzās sfērās – atbildība par bērniem, atbildības sfēra darbā, mantiskā atbildība, disciplināratbildība, kriminālatbildība un galu galā arī politiskā atbildība. Ja aplūko katru no minētajiem atbildības veidiem, tad var secināt, ka vārds «atbildība» tiek lietots divos veidos: atbildība kā pienākums (piemēram, atbildība par ģimeni, atbildība par noteiktām funkcijām darba vietā u.tml.) un atbildība kā sods (mantiskā atbildība, kriminālatbildība, amata zaudēšana, algas samazināšana, sabiedriskais nosodījums). Tomēr jāatzīmē, ka abas šīs izpratnes ir cieši saistītas un izsakāmas šādā formulā: ja atbildība kā pienākums netiek izpildīta, iestājas atbildība kā sods un no tā izrietošās negatīvās sekas. Politiskā atbildība ir saistīta ar pieņemto vai nepieņemto politisko lēmumu, īstenoto vai neīstenoto politisko rīcību, tā mērķi, kā rezultātā ir radusies kāda negatīvi vērtējama situācija, kuru ir bijusi iespēja novērst vai nepieļaut. Kam ir jāuzņemas politiskā atbildība? Atbildība ir jāuzņemas tam, kam ir politisko lēmumu pieņemšanas tiesības un pienākums rīkoties attiecībā uz konkrēto gadījumu. Pie politiskās atbildības ir saucamas tās amatpersonas, kurām ir dotas politiskās lēmumu pieņemšanas tiesības.

**1.3. Valsts pamatlikums.  
*Konstitūcija*** (latīņu: *constituere* — ‘iedibināt’, ‘izveidot’) jeb ***satversme ir valsts*** ***pamatlikums*** ar augstāko juridisko spēku, kas reglamentē cilvēka, sabiedrības, valsts dzīves tiesiskos principus. Konstitūcija nosaka valsts iekārtu (ieskaitot likumdošanas, izpildvaras un tiesu varas institūcijas), svarīgākās pilsoņu tiesības, vēlēšanu un referendumu sistēmu un tā tālāk. Konstitūcija ir tiesību normas, kas reglamentē valsts dzīves principus.  
**Latvijas Republikas Satversme** ir Latvijas Republikas pamatlikums. Satversme uzskatāma par īso konstitūciju; tai ir 8 nodaļas un 116 panti (līdz 1998. gadam, kad Saeima pieņēma nodaļu "Cilvēka pamattiesības", bija 7 nodaļas un 88 panti). Satversme ir vecākā spēkā esošā Centrālās un Austrumeiropas konstitūcija.  
2013. gadā Valsts prezidenta Konstitucionālo tiesību komisijas priekšsēdētājs Egils Levits izveidoja Latvijas Republikas Satversmes ievaddaļas jeb preambulas projektu ar mērķi uzsvērt, ka Latvija nav vis nejaušs vēstures blakusprodukts, bet gan mērķtiecīgi radīta valsts un latviešu identitātei ir divas saknes - latviešu tautas dzīvesziņa un kristīgās vērtības. 2014. gada 19. jūnijā 11. Saeimas deputāti preambulu pieņēma tās galīgajā lasījumā.

**1.4. Cilvēka tiesības un brīvības, pieļaujamie ierobežojumi un pienākumi.  
1. pants.** Cilvēks, viņa dzīvība, brīvība, cieņa un tiesības ir Latvijas valsts augstākā pamatvērtība.  
**2. pants.** Katram ir tiesības uz rīcību, kas nav aizliegta ar likumu.  
**3. pants.** Valsts pienākums ir aizsargāt cilvēku, viņa dzīvību, brīvību, drošību, cieņu, tiesības un īpašumu.  
**Personas tiesības un pienākumi  
12. pants.** Visi cilvēki Latvijā ir vienlīdzīgi likuma priekšā neatkarīgi no rases, tautības, dzimuma, valodas, partijas piederības, politiskās un. reliģiskās pārliecības, sociālā, mantiskā un dienesta stāvokļa un izcelšanās. **13. pants.** Nāves sodu var piespriest tiesa tikai izņēmuma gadījumos par sevišķi smagiem noziegumiem. **14. pants.** Ikvienam ir tiesības ar visiem viņa rīcībā esošajiem likumiskajiem līdzekļiem pretoties prettiesiskai vardarbībai. **15. pants.** Aizturēšana, apcietināšana, kratīšana vai citāda personas brīvības ierobežošana pieļaujama tikai likumā noteiktajā kārtībā.Ikvienam ir garantētas tiesības ar aizturēšanas brīdi pieaicināt advokātu.Likums nosaka maksimālo aizturēšanas, apcietināšanas un iepriekšējās izmeklēšanas termiņu.Triju diennakšu laikā no aizturēšanas brīža tiesnesim jāpieņem lēmums par aizturētās personas arestēšanu un turēšanu apcietinājumā vai arī jādod rīkojums šo personu nekavējoties atbrīvot.Spīdzināšana, citāda nežēlīga, necilvēcīga vai cilvēka cieņu pazemojoša apiešanās ar personu ir aizliegta.Pretlikumīga piespiedu ārstēšana, kā ari medicīnisko līdzekļu piespiedu lietošana nolūkā panākt, lai persona sniedz liecību, atsakās no liecības vai izsaka noteiktu viedokli, vai nolūkā ierobežot personas vārda brīvību ir aizliegta. **16. pants.** Personas dzīvoklis ir neaizskarams.Nevienam nav tiesību ieiet dzīvoklī bez tajā dzīvojošo atļaujas vai izdarīt kratīšanu bez tiesneša lēmuma, izņemot gadījumus, kad persona tiek aizturēta nozieguma vietā vai ir apdraudēta citu personu dzīvība. **17. pants.** Valsts garantē korespondences, telefonsarunu, telegrāfisko un citu sakaru noslēpumu.Šīs, tiesības var ierobežot ar tiesneša lēmumu, izmeklējot smagus noziegumus. **18. pants.** Katrs var aizstāvēt savas tiesības un intereses tiesā.Ikviens uzskatāms par nevainīgu, iekams viņa vaina nav pierādīta tiesā saskaņā ar likumu.Tikai tiesa saskaņā ar nodarījuma brīdī spēkā esošu likumu var atzīt personu par vainīgu noziegumā.Katram ir tiesības uz viņa lietas taisnīgu, atklātu izskatīšanu kompetentā, neatkarīgā un objektīvā tiesā, kas izveidota atbilstoši likumam.Katram ir tiesības uz advokāta palīdzību, kā arī tiesības neliecināt pret sevi un saviem ģimenes locekļiem.Kriminālatbildība var būt tikai individuāla.Katrai nelikumīgi arestētai vai tiesātai personai ir tiesības uz atlīdzību par tai nodarīto materiālo un morālo kaitējumu. **19. pants.** Notiesātajam ir visas šajā likumā minētās cilvēka tiesības, izņemot tās, kuras ir ierobežotas ar likumu vai tiesas spriedumu.Katram notiesātajam ir jāstrādā atbilstoši viņa fiziskajām un garīgajām spējām.Notiesātajam nedrīkst atņemt tiesības uz apmaksātu darbu, kā arī atpūtu, veselības aizsardzību, noteiktu kultūras vērtību izmantošanu, izglītību un personības attīstību. **20. pants.** Piespiedu darbs ir aizliegts.Par piespiedu darbu netiek uzskatīts obligātais valsts dienests, iesaistīšana katastrofu seku likvidēšana un labošanas darbi, kas noteikti saskaņā ar tiesas spriedumu. **21. pants**. Valsts atzīst un aizsargā īpašumu un tā mantošanas tiesības.Personai var piederēt jebkurš īpašums, izņemot īpašumu, uz kuru attiecas 9. pantā noteiktie ierobežojumi.Piespiedu kārtā īpašumu var atsavināt vienīgi likumā noteiktajā kārtībā ar tiesas nolēmumu. Ja īpašumu atsavina sabiedrisku projektu īstenošanai, īpašniekam pienākas atbilstoša kompensācija. **22. pants.** Katram ir tiesības veikt uzņēmējdarbību, kas nav pretrunā ar likumu. **23. pants.** Katram ir tiesības brīvi izvēlēties profesiju, nodarbošanos un darba devēju. **24. pants.** Katram ir tiesības saskaņā ar darba līgumu uz tādu darba samaksu, kas nav *mazāka* par valsts noteikto minimumu. **25. pants.** Darba nedēļas maksimālo ilgumu nosaka likums. Strādājošajiem ir tiesības uz iknedēļas brīvdienām un ikgadēju apmaksātu atvaļinājumu. **26. pants.** Strādājošajiem ir tiesības streikot, lai aizstāvētu savas ekonomiskās vai profesionālās intereses.Likums nosaka šo tiesību ierobežojumus, lai garantētu sabiedrībai nepieciešamo dienestu darbību. **27. pants.** Katram ir tiesības uz materiālo nodrošinājumu vecumā, slimības, pilnīga vai daļēja darbaspēju, kā ari apgādnieka zaudējuma gadījumā.Personai ir tiesības uz bezdarbnieka pabalstu, ja tai nav citu iztikas līdzekļu un bezdarbs iestājies no tās neatkarīgu apstākļu dēļ.

**28. pants.** Katram ir tiesības brīvi izbraukt vai emigrēt uz ārvalstīm. Šīs tiesības nedrīkst ierobežot politisku vai ideoloģisku motīvu dēļ. **29. pants.** Ikvienam ir tiesības brīvi pārvietoties Latvijas teritorijā. **30. pants.** Katram ir tiesības brīvi iegūt un izplatīt informāciju, paust savus uzskatus un idejas mutvārdos, rakstveidā vai jebkurā citā veidā. Šo tiesību īstenošanu nedrīkst ierobežot ar cenzūru.Nevienu nedrīkst spiest atklāt savus politiskos, reliģiskos, ētiskos vai citus uzskatus, kā arī izpaust savu partijas piederību. **31. pants.** Visiem ir tiesības brīvi izveidot sabiedriskās organizācijas un piedalīties to darbā, ja šo organizāciju mērķi un praktiskā rīcība nav pretrunā ar likumu.Aizliegts izveidot slepenas organizācijas un Latvijas Republikas valsts varas un pārvaldes institūcijām nepakļautas bruņotas vienības. **32. pants.** Valsts garantē iepriekš pieteiktu miermīlīgu sapulču, mītiņu, ielu gājienu un demonstrāciju brīvību.Pašvaldība var mainīt šo pasākumu vietu vai laiku, ja to prasa sabiedrības drošības un kārtības intereses. **33. pants.** Valsts garantē radošā darba brīvību un aizsargā autortiesības. **34. pants.** Katram ir tiesības griezties valsts varas un pārvaldes institūcijās ar individuāliem vai kolektīviem iesniegumiem, priekšlikumiem un saņemt atbildi likumā noteiktajā kārtībā. **35. pants**. Valsts ir atdalīta no baznīcas.Valsts garantē reliģiskās pārliecības brīvību.Personām vai to apvienībām ir tiesības pildīt reliģiskos rituālus un ceremonijas.Nevienu nedrīkst piespiest piedalīties reliģiskajos rituālos un ceremonijās, kā ari apgūt ticības mācību.Reliģiski vai ideoloģiski motīvi nevienu neatbrīvo no pienākumiem pret valsti un nepieciešamības ievērot likumu. **36. pants.** Ģimeni, laulību, kā arī mātes un bērna tiesības aizsargā valsts.Laulības pamatā ir sievietes un vīrieša brīvprātīga vienošanās, kā ari viņu tiesiskā vienlīdzība.Rūpēties par bērniem un viņu audzināšanu pirmām kārtām ir vecāku vai aizbildņu tiesības un pienākums.Sabiedrība un valsts rūpējas, lai vecākiem vai aizbildņiem būtu iespējams pildīt savus pienākumus pret bērniem.Laulībā un ārlaulībā dzimušie bērni ir tiesībās vienlīdzīgi.Valsts garantē īpašu palīdzību un aizsardzību bērniem, kas palikuši bez vecāku gādības. **37. pants.** Ikvienam ir tiesības uz medicīnisko aprūpi.Ikvienam ir pienākums rūpēties par savu, savu tuvinieku un tautas veselību.Valsts aizsargā iedzīvotāju veselību un garantē katram ar likumu noteiktu medicīniskās palīdzības minimumu. **38. pants.** Katram ir tiesības uz izglītību.Valsts garantē iespēju iegūt obligāto izglītību bez maksas, kā ari nodrošina turpmāko izglītošanos atbilstoši katra spējām. **39. pants.** Vecāku pienākums ir nodrošināt bērnu izglītošanu atbilstoši viņu spējām un obligātās izglītības prasībām. **40. pants.** Personām un to apvienībām ir tiesības dibināt dažāda līmeņa mācību iestādes ar jebkuru mācībvalodu. Izglītības iegūšana šajās skolās ir valsts pārraudzībā. **41. pants.** Katra pienākums ir ievērot Latvijas Republikas likumus, cienīt latviešu tautas un Latvijā dzīvojošo nacionālo un etnisko grupu tradīcijas un paražas, kā arī respektēt citu personu nacionālo pašcieņu. **42. pants.** Ikviens piedalās valsts un pašvaldību izdevumu segšanā, likumā noteiktajā kārtībā maksājot nodokļus un nodevas. **43. pants.** Dabas, kultūrvides, ainavu, vēstures un arhitektūras pieminekļu un vides aizsardzība ir katras personas, visas sabiedrības un valsts pienākums. **44. pants.** Cilvēka tiesībām un brīvībām ar likumu var noteikt nepieciešamos ierobežojumus, lai:1) aizsargātu citu personu tiesības, cieņu, veselību un tikumību;2) garantētu valsts drošību, sabiedrisko kārtību un mieru.

**1.5. Pasaules attīstības mūsdienu tendences.**

“Lisabonas grupa”, kuru veido 18 speciālisti no Eiropas, Ziemeļamerikas un Japānas, veikusi mūsdienu pasaules globalizācijas tendenču sociālo, ekonomisko un ekoloģisko aspektu analīzi, ir izstrādājusi pasaules attīstības scenāriju, kuru raksturo 10 galvenās tendences:  
1. Pasaules **ekonomikas koncentrēšanās trīs reģionos** (Japāna, Ziemeļamerika, Rietumeiropa), jauno globalizācijas procesu kontekstā;  
2. **Nelīdzsvarota demogrāfiskā** situācija – Āzijas iedzīvotāju skaitliskā dominante un Āfrikas iedzīvotāju nabadzība;  
3. Attīstīto valstu intereses nosaka pasaules **zinātnes un tehnikas** attīstības virzību uz pilnīgu **ekonomikas privatizāciju, decentralizāciju un liberalizāciju**;  
4.Palielinās **plaisa starp sociāli integrēto un sociāli izstumto iedzīvotāju** daļu;  
5.**Jauna tehno-organizatoriskā revolūcija** noteiks visu rūpniecību kopumā;  
6.**Lielie uzņēmumi** arvien aktīvāk kļūs par **sadarbības tīklu** dalībniekiem, bet **vidējie un mazie** – tiks pakļauti lielām **organizatoriskām izmaiņām un tirgus** izvirzītajām **prasībām**;  
7.Patreizējām tendencēm turpinot attīstīties, sagaidāms **pieaugošs bezdarba līmenis**;  
8.Pateicoties jaunā tipa konkurencei, arvien plašāk **notiks rūpniecības** **“apzaļumošana”;**   
9.**Pilsētas un to priekšpilsētas** kļūst par svarīgām globalizētās **ekonomikas** teritoriālām **vienībām**;  
10.**Sociālās stratēģijas** nākotnē svārstīsies starp brīvu tirgus ekonomiku un ierobežotu sociālā tirgus ekonomiku ar mērena protekcionisma devu.

**Izmantotā literatūra.**

1.Catlaks G., Ikstens J. Politikas un tiesības vidusskolai,- Rīga, Zvaigzne ABC, 2008.  
2.Neimanis J. Ievads tiesībās.-Rīga: Renovata,2004.  
3.Pļeps J., Pastars E., Plakane I., Konstitucionālās tiesības.-Rīga: Latvijas Vēstnesis,2004.  
4.Valters P. Valsts un tiesību vēsture jēdzienos un terminos.-Rīga: Divergens,2001..  
[*www.satv.tiesa.gov.lv*](http://www.satv.tiesa.gov.lv)[*www.tiesibsargs.gov.lv*](http://www.tiesibsargs.gov.lv)[*www.tiesa.lv*](http://www.tiesa.lv)[*www.varam.gov.lv*](http://www.varam.gov.lv)